Potch Boys High steier weens twis met beheerliggaamPotchefstroom High School for Boys. (Foto: Facebook) ŉ Bittere twis woed by die Potchefstroom High School for Boys en het nou gelei tot ŉ versoek van die DA dat die skool se beheerliggaam dadelik ontbind word. Gavin Edwards, die DA in Noordwes se woordvoerder oor onderwys, sê die beheerliggaam vervul nie sy mandaat om gehalte onderrig by die skool te verseker nie. Edwards sê ŉ oorsigbesoek is die afgelope week aan die skool gebring en een van die kommerwekkendste kwessies is die skool se onvermoë om volgende week vir leerders te heropen. “Dit het onder ons aandag gekom dat die beheerliggaamlede sy wetlike mandaat oorskry deur in te meng met die daaglikse bestuur van die skool. Dit sluit in veranderings aan die akademiese kalender, die onregverdige skorsing van personeel en die onverskillige uitreik en opskort van personeelkontrakte,” sê Edwards. Hy sê die beheerliggaam het die tesourier ŉ jaar lank sonder ŉ tugverhoor geskors en dat dit ŉ verwoestende uitwerking op die finansiële bestuur van die skool gehad het. Hy voer aan die beheerliggaam het in die vorige boekjaar minstens R160 000 aan regskoste aan verteenwoordiging by die Kommissie vir Versoening, Bemiddeling en Arbitrasie (KVBA) bestee. Edwards sê die skool het geen goedgekeurde begroting vir die jaar nie en hoewel onderwysers op 1 Februarie aangemeld het, strem die gebrek aan ŉ begroting alle voorbereidings. Altesaam 14 onderwysers wat by die skool aangestel is, wag volgens Edwards nog op kontrakte en vier vakante poste moet gevul word. Oor die afgelope drie jaar het 17 onderwysers bedank, terwyl daar bewerings is dat sommige onderwysers wat nie vorderingsverslae en leerderassessering indien nie, of swak uitslae het, deur die beheerliggaam beskerm word. “In Oktober verlede jaar het die departement van onderwys ŉ ondersoek by die skool gedoen ná klagtes deur personeel, maar die uitslag daarvan is nog nie aan die skoolbestuurspan bekend gemaak nie. Pleks daarvan is ŉ verslag aan die beheerliggaam gegee, wat dui op politieke bande tussen lede van die beheerliggaam en die departement,” het Edwards gesê. Hy sê sowat R2 miljoen van die skool se geld is in die vorige boekjaar wanbestee terwyl die departement nie ŉ vinger verroer het om iets daaromtrent te doen nie. “Die LUR kan nie ŉ toeskouer wees van die ondergang van die skool met ŉ trotse geskiedenis van 115 jaar nie, terwyl die beheerliggaam sommige onderwysers boelie, ander beskerm en ten koste van leerders misluk in sy wetlike mandaat.” Johan Kruger, operasionele direkteur by die onderwysvakbond SAOU, sê die beheerliggaam slaan geen ag op enige raad van die skoolhoof nie en hy het reeds verskeie probleme onder die departement se aandag gebring. Dit sluit in die aanstelling van onbevoegde onderwysers sonder dat daar vir die poste begroot is en geen begrotingsvergadering wat verlede jaar met ouers gehou is nie. Kruger sê top- akademiese presteerders verlaat die skool weens swak aanstellings wat voor die deur van die beheerliggaam gelê word. Leerders druip glo ook onnodig weens swak aanstellings en vakkeuses word meer beperk omdat leerders nie vakke van beweerde swak onderwysers wil neem nie. Hy sê die skool het ná die uitbreking van die Covid-19-pandemie minstens drie keer probeer om die begroting aan te pas om daarvoor voorsiening te maak, maar het geen reaksie van die beheerliggaam gekry nie. Kruger sê daar is ook mondelingse teistering van personeel by die skool. “Weens swak bestuursbesluite het die personeel geen vertroue in die beheerliggaam nie. Die probleem hiermee is dat die swak besluite die las op onderwysers verhoog,” sê hy. Die skool het alle navrae na die departement van onderwys verwys. Maroela Media het navrae aan die departement gerig en wag op terugvoer. Die voorsitter van die beheerliggaam kon nog nie vir kommentaar bereik word nie.